Korporativ buyurtmachilarning tadbirkorlik subyektlari bilan kooperatsiya aloqalarini oʻrnatishi va davlat xaridlari jarayonida ishlab chiqaruvchilarni ragʻbatlantirish chora-tadbirlari toʻgʻrisida
(resolution, 2025-03-11)

Davlat xaridlarida kooperatsiya aloqalarini oʻrnatish boʻyicha yaxlit va shaffof tizimni yaratish, unga tadbirkorlik subyektlarini keng jalb etish hamda import oʻrnini bosadigan keng turdagi mahsulot turlarining oʻzlashtirilishini har tomonlama qoʻllab-quvvatlash maqsadida Vazirlar Mahkamasi qaror qiladi: 1. Oʻzbekiston Respublikasi Prezidentining “Oʻzbekiston Respublikasi Prezidentining tadbirkorlar bilan toʻrtinchi ochiq muloqotida belgilangan vazifalarni amalga oshirish chora-tadbirlari toʻgʻrisida” 2024-yil 30-avgustdagi PF-132-son Farmoniga muvofiq: yangi turdagi mahsulotlarni ishlab chiqarishni yoʻlga qoʻyish maqsadida tadbirkorlik subyektlari bilan kooperatsiya aloqalarini oʻrnatish orqali kafolatlangan tarzda xarid qilishning zamonaviy tizimini joriy qilish; davlat xaridlarini amalga oshirishda tovarning oʻzlashtirish darajasidan kelib chiqib, ishlab chiqaruvchilarni ragʻbatlantirish tizimini yoʻlga qoʻyish belgilanganligi maʼlumot uchun qabul qilinsin. 2. Quyidagilarni nazarda tutuvchi Korporativ buyurtmachilarning tadbirkorlik subyektlari bilan kooperatsiya aloqalarini oʻrnatish va ushbu jarayonda davlat xaridlarini amalga oshirish tartibi toʻgʻrisidagi nizom 1-ilovaga muvofiq tasdiqlansin: korporativ buyurtmachilar tomonidan import qilinishi rejalashtirilgan mahsulotlar roʻyxatini shakllantirish va eʼlon qilish; kooperatsiya aloqalarini oʻrnatish uchun tadbirkorlik subyektlari takliflarini qabul qilish tartibi va ularni baholash mezonlarini belgilash; tadbirkorlik subyekti bilan kooperatsiya aloqalarini oʻrnatish boʻyicha bitim tuzish; kooperatsiya aloqalarini oʻrnatgan tadbirkorlarning mahsulotlarini davlat buyurtmachilariga sotish imkoniyatlarini yaratish. 3. Belgilansinki, “Kichik biznesga koʻmaklashish markazi” MCHJ kichik tadbirkorlik subyektlariga kooperatsiya aloqalarini oʻrnatish boʻyicha biznes loyihalarini ishlab chiqishga koʻmaklashadi. 4. Oʻzbekiston Respublikasi Iqtisodiyot va moliya vazirligi Raqamli texnologiyalar vazirligi, Davlat aktivlarini boshqarish agentligi, “Oʻzbekekspertiza” AJ bilan birgalikda uch oy muddatda kooperatsiya aloqalarini oʻrnatish uchun davlat xaridlari boʻyicha maxsus axborot portalida ochilgan alohida sahifaga zarur boʻlgan maʼlumotlar integratsiya qilinishini taʼminlasin. 5. Shunday tartib oʻrnatilsinki, unga muvofiq eng yaxshi takliflarni tanlash va tender savdolarida (korporativ buyurtmachilar tomonidan tijorat maqsadlarida qayta sotish yoki shu maqsadlarda tovarlardan ishlab chiqarishda foydalanish uchun amalga oshiriladigan davlat xaridlaridan tashqari) ishlab chiqaruvchilarning takliflarini baholashda “ball usuli”dan foydalanganda ularga qoʻshimcha ball berish tizimi joriy etiladi. 6. Oʻzbekiston Respublikasi Savdo-sanoat palatasi Iqtisodiyot va moliya vazirligi, Oʻzbekiston texnik jihatdan tartibga solish agentligi bilan birgalikda uch oy muddatda Mahalliy ishlab chiqarilgan tovarlarni aniqlash tartibi toʻgʻrisidagi nizomga mahalliy korxonalar tomonidan bajariladigan ishlar va koʻrsatiladigan xizmatlar uchun sertifikatlarni berish boʻyicha tegishli oʻzgartirish va qoʻshimchalar kiritishni nazarda tutuvchi qaror loyihasini Vazirlar Mahkamasiga kiritsin. 7. Vazirlar Mahkamasining 2022-yil 20-maydagi 276-son qarori bilan tasdiqlangan Davlat xaridlarini amalga oshirish bilan bogʻliq tartib-taomillarni tashkil etish va oʻtkazish tartibi toʻgʻrisidagi nizomga 2-ilovaga muvofiq oʻzgartirishlar kiritilsin. 8. Ushbu qarorning bajarilishini nazorat qilish Oʻzbekiston Respublikasi Bosh vazirining oʻrinbosari — iqtisodiyot va moliya vaziri J.A. Qoʻchqorov zimmasiga yuklansin. 1. Ushbu Nizom korporativ buyurtmachilar bilan tadbirkorlik subyektlari oʻrtasida ixtiyoriylik asosida kooperatsiya aloqalarini oʻrnatish va ushbu jarayonda davlat xaridlarini amalga oshirish tartibini belgilaydi. 2. Ushbu Nizomda quyidagi asosiy tushunchalardan foydalaniladi: kooperatsiya aloqalarini oʻrnatish boʻyicha alohida sahifa (keyingi oʻrinlarda — alohida sahifa) — korporativ buyurtmachilar tomonidan import qilinishi rejalashtirilgan mahsulotlar (tovarlar, ishlar va xizmatlar) (keyingi oʻrinlarda — mahsulotlar) roʻyxatini eʼlon qilish, tadbirkorlik subyektlari tomonidan talabgor sifatida qatnashish soʻrovini yuborish hamda kooperatsiya aloqalarini oʻrnatish boʻyicha bitimni roʻyxatdan oʻtkazish, tegishli shartnomalarni tuzish imkonini beradigan davlat xaridlari boʻyicha maxsus axborot portalida ochilgan maxsus sahifa; kooperatsiya aloqalarini oʻrnatish boʻyicha bitim (keyingi oʻrinlarda — bitim) — korporativ buyurtmachining kooperatsiya aloqalarini oʻrnatish boʻyicha komissiya tomonidan kooperatsiya aloqalarini oʻrnatish uchun qabul qilingan qaroriga muvofiq korporativ buyurtmachi va tadbirkorlik subyekti oʻrtasida mahsulotlar ishlab chiqarish va ularni kafolatli xarid qilish yuzasidan huquq va majburiyatlarni belgilash, oʻzgartirish yoki bekor qilish toʻgʻrisida tuziladigan hujjat; kooperatsiya aloqalarini oʻrnatish boʻyicha komissiya (keyingi oʻrinlarda — komissiya) — korporativ buyurtmachi tomonidan kooperatsiya aloqalarini oʻrnatish maqsadida shakllantiriladigan, kooperatsiya aloqalarini oʻrnatish uchun talabgor(lar)ning takliflarini koʻrib chiqish va uning natijalariga koʻra kooperatsiya aloqalarini oʻrnatish boʻyicha qaror qabul qilish vakolatiga ega hamda ishlab chiqarishni yoʻlga qoʻyish jarayonlarini monitoring qilish huquqi berilgan ishchi organ; mahalliy ishlab chiqarilgan mahsulot (tovar) toʻgʻrisidagi sertifikat — Vazirlar Mahkamasining 2024-yil 28-oktabrdagi 712-son qarori bilan tasdiqlangan Mahalliy ishlab chiqarilgan tovarlarni aniqlash tartibi toʻgʻrisidagi nizomga muvofiq belgilangan tartibda berilgan mahalliy ishlab chiqarilgan mahsulotlarning ishlab chiqaruvchisini tasdiqlovchi hujjat, shu jumladan, elektron shakldagi hujjat; kooperatsiya aloqalarini tashkil etishga koʻmaklashuvchi ishchi guruh (keyingi oʻrinlarda — Ishchi guruh) — respublikaning import tarkibi va nomenklaturasini tahlil qilish, mahalliy ishlab chiqarishni yoʻlga qoʻyish boʻyicha tahliliy maʼlumotlar tayyorlash, korporativ buyurtmachilarga manzilli takliflar taqdim etish hamda tadbirkorlik subyektlari va xorijiy investorlarni kooperatsiyaga jalb qilish hamda bitim tuzgan tadbirkorlik subyektlariga koʻmaklashish maqsadida Oʻzbekiston Respublikasi Prezidentining “Davlat va xoʻjalik boshqaruvi hamda mahalliy ijroiya hokimiyati organlarining ishlab chiqarishni mahalliylashtirish va sanoat tarmoqlarida kooperatsiya aloqalarini jadallashtirishning yangi tizimini joriy etish boʻyicha masʼuliyatini yanada oshirish toʻgʻrisida” 2019-yil 24-avgustdagi PQ-4426-son qaroriga muvofiq tashkil etilgan Mahalliylashtirish va sanoatda kooperatsiya aloqalarini kengaytirish masalalari boʻyicha doimiy asosda faoliyat koʻrsatuvchi ishchi guruh; monitoring — bitim doirasida tadbirkorlik subyekti tomonidan mahsulotni ishlab chiqarish boʻyicha zimmasiga olgan majburiyatlarning bajarilishini oʻrganib borish boʻyicha komissiya tomonidan oʻtkaziladigan kompleks tadbirlar; talabgor — kooperatsiya aloqalarini oʻrnatish istagini bildirgan tadbirkorlik subyekti. 3. Kooperatsiya aloqalarini oʻrnatish quyidagi tamoyilga asoslanadi: asoslanganlik; kafolatli xarid qilish shartnomalarini tuzish uchun ajratilgan mablagʻlardan oqilona va tejamkor foydalanish; kafolatli xarid qilish shartnomalarini tuzish jarayonida ochiqlik va shaffoflikni taʼminlash, shuningdek, tadbirkorlik subyektlarining tijorat siriga oid axborotlarni oshkor etmaslik; halol raqobat; masʼuliyatlilik; korrupsiyaga yoʻl qoʻymaslik; talabgorlarni aniqlash jarayonida teng imkoniyatlar yaratish. 4. Kooperatsiya aloqalarini oʻrnatish uchun korporativ buyurtmachining boshqaruv organlari qaroriga muvofiq boshqaruv xodimlari orasidan kamida besh nafar aʼzodan iborat tarkibda komissiya tuziladi. Korporativ buyurtmachi komissiyaga ekspertlarni, shuningdek, boshqa manfaatdor vazirliklar, idoralar va oʻzining yuqori turuvchi tashkiloti vakillarini jalb etishi mumkin. Komissiyaning tezkor faoliyatini tashkillashtirish komissiyada ovoz berish huquqiga ega boʻlmagan masʼul kotib tomonidan amalga oshiriladi. 5. Komissiya ishiga rais rahbarlik qiladi, u komissiya majlislarini chaqiradi va olib boradi, ovozga qoʻyishni va komissiya tomonidan qabul qilingan qarorlarni eʼlon qiladi, shuningdek, komissiya majlislarining elektron bayonnomalarini elektron raqamli imzodan foydalangan holda imzolaydi. Komissiya raisi yoʻqligida uning vazifalarini oʻrinbosari bajaradi. 6. Korporativ buyurtmachi komissiyaning har bir aʼzosiga va masʼul kotibiga oʻz vazifalarini amalga oshirish uchun alohida sahifada shaxsiy kabinet ochadi. 7. Komissiyaning vakolatiga kiritilgan masalalarni koʻrib chiqish uchun komissiyaning aʼzolari va masʼul kotibining muloqot qilishi davlat xaridlari boʻyicha alohida sahifada yopiq chat orqali amalga oshiriladi. 8. Komissiyaning har bir aʼzosi oʻzining shaxsiy kabineti orqali ovoz berishda yoqlab ovoz berishi yoki qarshi ovoz berishi shart. 9. Komissiya majlisida aʼzolarining kamida uchdan ikki qismi ishtirok etishi lozim, har bir majlisda qabul qilingan qaror boʻyicha bayonnomalar alohida sahifada shakllantiriladi. 10. Ishchi guruh: kooperatsiya aloqalarini oʻrnatish boʻyicha joylashtirilgan maʼlumotlarni hamda respublikaning import tarkibi va nomenklaturasini tahlil qilib, oʻz hududida mahsulotlarni ishlab chiqarishni yoʻlga qoʻyish boʻyicha tahliliy maʼlumotlar tayyorlaydi hamda korporativ buyurtmachilarga manzilli takliflar taqdim etadi; tadbirkorlik subyektlari, shu jumladan, xorijiy investorlarni kooperatsiya aloqalarini oʻrnatishga jalb qiladi, ular uchun seminarlar, konferensiyalar va boshqa tadbirlarni tashkil etadi; tadbirkorlik subyektlarining ishlab chiqarish faoliyatini yoʻlga qoʻyishda muammolarni aniqlash, ularni bartaraf etishda yordam berish va ishlab chiqarish jarayonidagi muammolarni muntazam ravishda oʻrganish hamda hal etish boʻyicha chora-tadbirlarni ishlab chiqadi; tuzilgan bitimlarni amalga oshirishga koʻmaklashadi; kooperatsiya aloqalarini oʻrnatish uchun zarur hujjatlarni tayyorlashda koʻmaklashadi; tadbirkorlik subyektlarini qonunchilikda belgilangan imkoniyatlar haqida xabardor qilib boradi. Bunda tadbirkorlik subyektlari ishlab chiqarish jarayonida mavjud muammolarni va takliflarni koʻrsatgan holda Ishchi guruhga murojaat qilishlari mumkin. 11. Ishchi guruh korporativ buyurtmachilarning kooperatsiya aloqalarini oʻrnatish boʻyicha joylashtirgan maʼlumotlarini va respublikaning import tarkibi va nomenklaturasi yuzasidan tahliliy maʼlumotlarni alohida sahifada ochilgan shaxsiy kabinet orqali har chorakda eʼlon qilib boradi. Bunda Ishchi guruhga shaxsiy kabinet orqali oʻz hududida joylashgan korporativ buyurtmachilarga mahsulotlar kesimida manzilli takliflarni taqdim etish imkoniyati yaratiladi. 12. Ishchi guruhdan alohida sahifa orqali takliflar kelib tushganda, korporativ buyurtmachi takliflarni oʻn ish kuni ichida koʻrib chiqadi va tegishli qaror qabul qiladi. Bunda qabul qilingan qaror alohida sahifa orqali Ishchi guruhga taqdim etiladi. 13. Korporativ buyurtmachilar bilan tadbirkorlik subyektlari oʻrtasida kooperatsiya aloqalarini oʻrnatish ushbu Nizomga 1-ilovada keltirilgan sxemaga muvofiq amalga oshiriladi. 14. Korporativ buyurtmachilar kooperatsiya aloqalarini oʻrnatish maqsadida import qilinishi rejalashtirilgan mahsulotlar roʻyxatini alohida sahifada shakllantiradi va har chorakda yangilab boradi. 15. Korporativ buyurtmachilar alohida sahifaga import asosida xarid qilinishi rejalashtirilgan mahsulotlarning roʻyxatini har bir mahsulot kesimida quyidagi maʼlumotlarni koʻrsatgan holda joylashtiradi: korporativ buyurtmachining nomi va manzili; mahsulot yetkazib beriladigan hudud; mahsulotni yillik xarid qilish hajmi; mahsulotni yetkazib berish muddati; mahsulotning har bir birligi uchun maksimal xarid narxi; mahsulot xususiyati va texnik parametrlari toʻgʻrisidagi maʼlumotlar; mahsulotning standart talabi, zarur hollarda litsenziya, ruxsat etish xususiyatiga ega boshqa hujjat yoki sertifikat talab qilinishi toʻgʻrisidagi maʼlumotlar. Bunda korporativ buyurtmachilar zarur boʻlganda mahsulotning oʻziga xos xossalaridan yoki xususiyatlaridan kelib chiqqan holda, ishtirokchilarga qoʻshimcha talablar belgilashi mumkin. 16. Korporativ buyurtmachilar alohida sahifada joylashtirgan maʼlumotlarni oʻzlarining shaxsiy kabineti orqali har chorak yakunidan soʻng keyingi oyning oʻninchi sanasiga qadar yangilab boradi. 17. Tadbirkorlik subyekti kooperatsiya aloqalarini oʻrnatish maqsadida talabgor sifatida qatnashish uchun alohida sahifada joylashtirilgan maʼlumotlarga muvofiq oʻz taklifini taqdim etadi. Bunda tadbirkorlik subyekti tomonidan avval oʻzida ishlab chiqarilmagan yangi turdagi mahsulot boʻyicha taklifiga ushbu Nizomning 18-bandida koʻrsatilgan hujjatlarga qoʻshimcha ravishda biznes loyiha taqdim etilishi talab qilinadi. 18. Talabgor korporativ buyurtmachilar tomonidan alohida sahifa orqali import qilinishi rejalashtirilgan mahsulotni tanlagan holda, kooperatsiya aloqalarini oʻrnatish boʻyicha ushbu Nizomning 15-bandida koʻrsatilgan maʼlumotlarga asosan oʻz takliflarini elektron shaklda taqdim etadi. Bunda talabgor ushbu Nizomga 2-ilovada keltirilgan shaklda maʼlumotlarni toʻldirishi hamda quyidagi hujjatlarni ilova qilishi talab etiladi: konstruktorlik hujjatlari, fotosuratlar va/yoki chizmalar (agar mavjud boʻlsa); bitimni amalga oshirish natijasida ishlab chiqarish rejalashtirilgan mahsulot bir birligi narxi hamda mahalliylashtirish darajasi prognozi boʻyicha dastlabki hisob-kitoblari (bir birlik mahsulot narxi boʻyicha ishlab chiqarish xarajatlari, shu jumladan, xomashyo sotib olish, ishlab chiqarish xodimlarining ish haqi va boshqa xarajatlar yoyilmasi koʻrsatilishi lozim); rejalashtirilgan va/yoki haqiqiy hisob-kitoblar (xarajatlarning batafsil hisob-kitoblari); ishlab chiqarishni tashkil etish jadvali (bitimni amalga oshirishda yangi mahsulot ishlab chiqarishni tashkil etish jadvali, shu jumladan, ish bosqichlari, ishlab chiqarishning rejalashtirilgan boshlanish sanasi, tayyor mahsulot ishlab chiqarish quvvati). 19. Alohida sahifada talabgor taklifida elektron maydonlarning toʻldirilganligi hamda biriktirilgan fayllarning mavjudligi avtomat tarzda tekshiriladi. 20. Talabgor kooperatsiya aloqalarini oʻrnatish boʻyicha taklif berishdan oldin alohida sahifadan foydalangan holda mahsulotni ishlab chiqarish bilan bogʻliq tushuntirishlar berishi toʻgʻrisida korporativ buyurtmachiga soʻrov yuborishga haqli. Korporativ buyurtmachi besh ish kuni ichida loyihaga aloqador boʻlgan barcha soʻrovlariga aniq va toʻliq javob berishi shart. 21. Talabgor bitta mahsulotga faqat bitta taklif berishga haqli. 22. Alohida sahifada talabgor tomonidan tanlangan mahsulot boʻyicha kooperatsiya aloqalarini oʻrnatish uchun boshqa tadbirkorlik subyektlari tomonidan oʻz takliflarini berish imkoniyatini yaratish maqsadida oʻn ish kuniga ushbu Nizomning 15-bandida koʻrsatib oʻtilgan maʼlumotlar asosida avtomat tarzda eʼlon shakllantiriladi. 23. Talabgor taqdim etilayotgan axborot va hujjatlarning haqiqiyligi hamda toʻgʻriligi uchun javobgar boʻladi. 24. Kooperatsiya aloqalarini oʻrnatish boʻyicha takliflarni qabul qilish alohida sahifada berilgan eʼlonda koʻrsatilgan muddatda yakunlanadi. 25. Kooperatsiya aloqalarini oʻrnatish uchun talabgor(lar)ni baholash quyidagi mezonlar asosida amalga oshiriladi: texnik-iqtisodiy asoslar yoki texnik-iqtisodiy hisob-kitobning mavjudligi; kooperatsiya aloqalarini oʻrnatish boʻyicha bitimni amalga oshirish uchun yetarli moliyaviy resurslarning (shu jumladan, kredit) mavjudligi; mahsulotning bir birlik narxi; ishlab chiqarish bazasining mavjudligi yoki shakllantirish imkoniyati asoslanganligi; ishlab chiqariladigan mahsulotning kafolat muddati; mahsulotning mahalliylashtirish darajasining rejalashtirilayotgan ulushi prognozi. 26. Komissiya tadbirkorlik subyekt(lar)i tomonidan taqdim qilingan hujjatlarning ushbu Nizom talablariga muvofiqligi yuzasidan koʻrib chiqadi, koʻrib chiqish natijalariga koʻra kamchiliklar aniqlanmagan taqdirda, elektron tizim ushbu Nizomga 3-ilovaga muvofiq belgilangan mezonlar asosida takliflarning baholash jarayonini avtomat tarzda amalga oshiradi. Kamchiliklar aniqlangan mezonlar boʻyicha elektron tizim baholashni amalga oshirmaydi. Bunda talabgorni baholash natijalariga koʻra u bilan bitim tuzilgan taqdirda, baholash mezonlari boʻyicha talabgorning takliflari bitim shartlarida aks ettiriladi. 27. Kooperatsiya aloqalarini oʻrnatish boʻyicha talabgor(lar)ning taklif(lar)ini koʻrib chiqish takliflar berish tugagan muddatdan eʼtiboran oʻn ish kunidan oshishi mumkin emas. 28. Kooperatsiya aloqalarini oʻrnatish uchun bitta taklif olingan boʻlsa ham, komissiya tomonidan koʻrib chiqilishi va korporativ buyurtmachi tadbirkorlik subyekti bilan belgilangan tartibda bitim tuzishi mumkin. 29. Taklif(lar)ni baholash natijalariga koʻra komissiya eng yuqori ball toʻplagan talabgor(lar) bilan kooperatsiya aloqalarini oʻrnatish yoki uni rad etish toʻgʻrisida qaror qabul qiladi. Kooperatsiya aloqalarini oʻrnatish boʻyicha talabgor(lar) taklif(lar)ini rad etishning aniq sabablari ushbu Nizomning 9-bandida nazarda tutilgan bayonnomada koʻrsatiladi. 30. Rasmiylashtirilgan bayonnoma talabgor(lar)ning shaxsiy kabinetiga avtomat tarzda yuboriladi. 31. Korporativ buyurtmachi tadbirkorlik subyekt(lar)i bilan bayonnoma rasmiylashtirilgan kundan boshlab oʻn ish kuni ichida bitim shartlarini oʻzaro kelishgan holda, alohida sahifada elektron shaklda uni imzolaydi. Bitimga mahsulotni oʻzlashtirish bosqichlari koʻrsatilgan reja-grafik ilova qilinib, tasdiqlanadi. 32. Bitim shartlarida quyidagilar nazarda tutiladi: ishlab chiqarishni tashkil etish jadvali, bitimni amalga oshirish doirasida mahsulotni ishlab chiqarish bosqichlari (ish bosqichlari, ishlab chiqarishning rejalashtirilgan boshlanish sanasi va tayyor mahsulot hajmi aniq koʻrsatiladi); mahsulot narxi va yillar kesimida ishlab chiqarish hamda kafolatli xarid qilish hajmi; inflyatsiya darajasi va mehnatga haq toʻlashning eng kam miqdori oʻzgarishi munosabati bilan bitim doirasida ishlab chiqarilishi rejalashtirilgan mahsulot narxini taraflar kelishuviga koʻra, narx oʻzgartirilishi shartlari (ajratilgan mablagʻlar doirasida); komissiya tomonidan bitim shartlarini bajarish jarayoni ustidan har oyda monitoring oʻtkazish va mahsulot ishlab chiqish jarayonining holatini baholash; qonunchilikka va bitim shartlariga rioya etilishi ustidan monitoring oʻtkazish doirasida aniqlangan kamchiliklar tadbirkorlik subyekti tomonidan bartaraf etilishini talab qilish; taraflar kelishuviga muvofiq korporativ buyurtmachi tadbirkorlik subyektiga kooperatsiya aloqalarini oʻrnatish va ishlab chiqarish jarayonlarini tashkil etishda tashkiliy, texnik va boshqa zarur koʻmakni koʻrsatish (koʻmak turlari va shartlari taraflarning oʻzaro kelishuviga koʻra belgilanadi); bitim shartlari bitim taraflari tomonidan buzilgan taqdirda, bitimni belgilangan tartibda bekor qilish. Bitim taraflari qonunchilikda va bitimda nazarda tutilgan boshqa huquqlarga va majburiyatlarga ham ega boʻlishi mumkin. 33. Qonunchilik hujjatlariga muvofiq bitimga oʻzgartirish va qoʻshimchalar kiritish yuzasidan qoʻshimcha bitim korporativ buyurtmachi va tadbirkorlik subyekt(lar)ining oʻzaro kelishuvi asosida alohida sahifadan foydalangan holda tuziladi. 34. Bitimning quyidagi shartlarini qayta koʻrib chiqishga yoʻl qoʻyiladi: mahsulotni yetkazib berish hajmini 10 foizdan koʻp boʻlmagan miqdorga oshirishga; bitim boʻyicha yetkazib beriladigan har qanday mahsulotni tegishli funksional xususiyatlari va sifati nisbatan yaxshilangan mahsulotga almashtirishga (bitimda belgilangan mahsulotning asosiy texnik xususiyatlari haqidagi minimal talablardan kam boʻlmagan holda). Bunda bitimni bajarishdan bir taraflama bosh tortishga yoki bitimning shartlarini bir taraflama oʻzgartirishga yoʻl qoʻyilmaydi, qonunchilikda yoki bitimda nazarda tutilgan hollar bundan mustasno. 35. Bitim imzolangandan soʻng tadbirkorlik subyekti: komissiya tomonidan oʻtkaziladigan monitoring doirasida soʻralgan hujjatlarni taqdim etishi va ishlab chiqarish jarayonini oʻrganish uchun zarur shart-sharoit yaratishi; komissiyaning monitoring natijalari boʻyicha yozma eʼtirozlari boʻyicha tegishli tushuntirishlar berishi; ishlab chiqarilgan mahsulotlar namunalari bilan korporativ buyurtmachini tanishtirishi shart. 36. Tadbirkorlik subyekti ishlab chiqarish rejalashtirilgan mahsulotning mahalliylashtirish darajasini shartnomaga muvofiqligini taʼminlaydi va oxirgi import shartnoma narxidan yuqori boʻlmagan narxlarda yetkazib berish uchun zarur choralarni koʻradi. 37. Korporativ buyurtmachi va kooperatsiya aloqalarini oʻrnatgan tadbirkorlik subyekti oʻrtasidagi bitim shartlari asosida ular oʻrtasida mahsulot yetkazib berish boʻyicha kafolatli xarid qilish shartnomasi alohida sahifadan foydalangan holda tuziladi va ushbu shartnoma belgilangan tartibda shartnomalarning yagona reyestriga kiritiladi. Bunda, mahsulotni yetkazib berish boʻyicha kafolatli xarid qilish shartnomasini tuzish uchun quyidagilar talab etiladi: mahalliy ishlab chiqarilgan mahsulot toʻgʻrisidagi sertifikat mavjud boʻlishi; kafolatli xarid qilish shartnomasi va unga qoʻshimcha kelishuv loyihalarining summasi bazaviy hisoblash miqdorining yigirma besh ming (budjet buyurtmachilari uchun olti ming) baravaridan oshganda Oʻzbekiston Respublikasi Iqtisodiyot va moliya vazirligi huzuridagi “Loyihalar va import kontraktlarini kompleks ekspertiza qilish markazi” DUKda ekspertizadan oʻtkazilishi. Ushbu talablar bajarilgan vaqtdan boshlab uch ish kunidan kechiktirmasdan korporativ buyurtmachi va ishlab chiqarishni yoʻlga qoʻygan tadbirkorlik subyekti oʻrtasida elektron shaklda kafolatli xarid qilish shartnomasi tuziladi. 38. Korporativ buyurtmachilar kooperatsiya aloqalarini oʻrnatish boʻyicha bitimda belgilangan hajmlarda va shartlarda ishlab chiqariladigan mahsulot boʻyicha 5 yil muddatga (farmatsevtika mahsulotlari boʻyicha 10 yil muddatga) kafolatli xarid qilish shartnomasini (ofteyk shartnomani) tuzadi. Bunda kafolatli xarid qilish shartnomasini bajarishdan bir taraflama bosh tortishga yoki kafolatli xarid qilish shartnomasining shartlarini bir taraflama oʻzgartirishga yoʻl qoʻyilmaydi, qonunchilikda yoki shartnomada nazarda tutilgan hollar bundan mustasno. 39. Kafolatli xarid qilish shartnomasi taraflari qonunchilikda va shartnomada nazarda tutilgan boshqa huquqlarga va majburiyatlarga ham ega boʻlishi mumkin. 40. Oʻzbekiston Respublikasi Prezidentining “Aholini kichik va oʻrta biznesga keng jalb qilishning qoʻshimcha chora-tadbirlari toʻgʻrisida” 2023-yil 15-noyabrdagi PQ-366-son qaroriga muvofiq davlat ishtirokidagi yirik korxonalar bilan kooperatsiya aloqalarini oʻrnatgan kichik tadbirkorlik subyektlari alohida sahifadan foydalangan holda 2026-yil 1-yanvarga qadar mahalliylashtirgan mahsulotini davlat buyurtmachilari bilan bir moliya yili davomida jami 10 milliard soʻmgacha qiymatda toʻgʻridan-toʻgʻri shartnomalarni elektron shaklda tuzadi hamda ushbu shartnomalar shartnomalarning yagona reyestriga kiritiladi. Bunda Iqtisodiyot va moliya vazirligi tomonidan davlat ishtirokidagi yirik korxonalar bilan kooperatsiya aloqalarini oʻrnatgan kichik tadbirkorlik subyektlarining reyestri hamda kichik tadbirkorlik subyektlari tomonidan davlat buyurtmachilari bilan bir moliya yili davomida jami 10 milliard soʻmgacha qiymatda tuzilgan shartnomalar reyestri va hisobi alohida sahifada yuritiladi. 41. Budjet buyurtmachilari tomonidan alohida sahifada tuziladigan shartnomaviy majburiyatlarning bajarilishini taʼminlash maqsadida Iqtisodiyot va moliya vazirligining davlat moliyasini boshqarish axborot tizimida (keyingi oʻrinlarda — DMBAT) yetarli mablagʻlar mavjud boʻlganda shartnoma summasiga band qoʻyiladi. 42. Alohida sahifada shartnoma namunaviy shakl asosida elektron shakllantiriladi va tomonlarning shaxsiy kabinetlariga elektron shaklda imzolash uchun yuboriladi. 43. Alohida sahifada budjet buyurtmachilari tomonidan tuzilgan shartnoma boʻyicha maʼlumotlar avtomat tarzda DMBATga yuboriladi. 44. Shartnomalar tuzilganligi toʻgʻrisidagi axborot DMBATda qabul qilinganidan soʻng avtomat tarzda roʻyxatdan oʻtkaziladi yoki hisobga olinadi. 45. Alohida sahifada korporativ buyurtmachi va kichik tadbirkorlik subyekti oʻrtasida tuzilgan elektron shartnoma boʻyicha toʻlov undirilmaydi. 46. Budjet buyurtmachilari va ishlab chiqarish bilan shugʻullanuvchi tadbirkorlik subyektlari kooperatsiya aloqalarini oʻrnatish uchun mazkur Nizom qoidalaridan foydalanishi mumkin. 47. Ishlab chiqarib bilan shugʻullanuvchi tadbirkorlik subyektlari uchun alohida sahifadan foydalangan holda boshqa ishlab chiqaruvchi tadbirkorlik subyektlari bilan kooperatsiya aloqalarini oʻrnatish yuzasidan eʼlon joylashtirish va ihtiyoriy muddatga kafolatli xarid qilish shartnomalarini tuzish imkoniyati yaratiladi. 48. Ushbu Nizom talablariga rioya etilishining davlat nazorati qonunchilikka muvofiq amalga oshiriladi. 49. Bitim taraflari oʻrtasida kelib chiqqan nizolar muzokaralar yoʻli bilan hal etiladi. Kelishuvga erishilmagan hollarda nizolar sud tartibida hal qilinadi. 50. Ushbu Nizom talablari buzilishida aybdor boʻlgan shaxslar qonunchilik hujjatlarida belgilangan tartibda javob beradilar. 1. Quyidagi mazmundagi 951-band bilan toʻldirilsin: “951. Tanlash takliflarini ball usulidan foydalangan holda baholashda mahalliy ishlab chiqaruvchilar tomonidan taqdim etilgan takliflarga mahalliylashtirish darajasiga mutanosib ravishda qoʻshimcha ball beriladi. Bunda qoʻshimcha ballar ishlab chiqaruvchi tomonidan toʻplangan ballarning 15 foizidan hisob-kitob qilinadi. Mahalliylashtirish darajasi Vazirlar Mahkamasining 2024-yil 28-oktabrdagi 712-son qarori bilan tasdiqlangan Mahalliy ishlab chiqarilgan tovarlarni aniqlash tartibi toʻgʻrisidagi nizomga muvofiq aniqlanadi. Davlat xaridlari elektron tizimi ishlab chiqaruvchiga beriladigan qoʻshimcha ballarni avtomatik ravishda hisoblaydi va elektron bayonnomada qayd etadi. Agar ishlab chiqaruvchi tomonidan taqdim etilgan narx taklifi boshqa ishtirokchilar tomonidan taklif etilgan eng past narxning 15 foizidan yuqori boʻlsa, qoʻshimcha ballar berilmaydi. Qoʻshimcha ballar quyidagi formula asosida hisoblanadi: bu yerda: QB — qoʻshimcha ballar; TB — ishlab chiqaruvchi tomonidan toʻplangan ballar; MD — mahalliylashtirish darajasi (foizda)”. 2. 105 va 167-bandlarida “jalb etishni” soʻzlaridan keyin “va xalqaro reytinglarni olishni” soʻzlari bilan toʻldirilsin. 3. Quyidagi mazmundagi 1551-band bilan toʻldirilsin: “1551. Tender takliflarini ball usulidan foydalangan holda baholashda mahalliy ishlab chiqaruvchilar tomonidan taqdim etilgan takliflarga mahalliylashtirish darajasiga mutanosib ravishda qoʻshimcha ball beriladi. Bunda qoʻshimcha ballar ishlab chiqaruvchi tomonidan toʻplangan ballarning 15 foizidan hisob-kitob qilinadi. Mahalliylashtirish darajasi Vazirlar Mahkamasining 2024-yil 28-oktabrdagi 712-son qarori bilan tasdiqlangan Mahalliy ishlab chiqarilgan tovarlarni aniqlash tartibi toʻgʻrisidagi nizomga muvofiq aniqlanadi. Davlat xaridlari elektron tizimi ishlab chiqaruvchiga beriladigan qoʻshimcha ballarni avtomatik ravishda hisoblaydi va elektron bayonnomada qayd etadi. Agar ishlab chiqaruvchi tomonidan taqdim etilgan narx taklifi boshqa ishtirokchilar tomonidan taklif etilgan eng past narxning 15 foizidan yuqori boʻlsa, qoʻshimcha ballar berilmaydi. Qoʻshimcha ballar quyidagi formula asosida hisoblanadi: bu yerda: QB — qoʻshimcha ballar; TB — ishlab chiqaruvchi tomonidan toʻplangan ballar; MD — mahalliylashtirish darajasi (foizda)”.